Broj: 711-I-1574-M-107/20-03-8

Zagreb, 23. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Šandora Šipoša, zamjenika općinskog načelnika Općine Draž, za davanjem mišljenja Povjerenstva,** na 103. sjednici, održanoj 23. listopada 2020.g., daje sljedeće

**MIŠLJENJE**

1. **Kćer dužnosnika Šandora Šipoša, zamjenika općinskog načelnika Općine Draž, može sudjelovati u natječaju za zapošljavanje na radnom mjestu koordinatora projekta Širenje socijalne mreže u socijalnoj zajednici – faza 1 „Omogućimo socijalnu uključenost starijih osoba u Općini Draž – briga za kvalitetan život osoba starije životne dobi“ čiji nositelj je Općina Draž, a provoditelj je Demokratska zajednica Mađara Hrvatske udruga Batina.**
2. **Ukazuje se dužnosniku Šandoru Šipošu da se u cilju zaštite vlastite vjerodostojnosti te očuvanja povjerenja građana u tijela javne vlasti, izuzme od svakog, pa i posrednog oblika sudjelovanja u provođenju natječaja iz točke I. ove izreke te da deklarira općinskom načelniku i Općinskom vijeću Općine Draž okolnost da se njegova kćer prijavila na navedeni natječaj. Istu okolnost dužnosnik je dužan objaviti i na mrežnoj stranici Općine Draž.**

 Obrazloženje

Zahtjev za davanjem mišljenja Povjerenstva podnio je dužnosnik Šandor Šipoš, zamjenik općinskog načelnika Općine Draž. U knjigama ulazne pošte zahtjev je zaprimljen pod poslovnim brojem: 711-U-3726-M-107/20-01-1 dana 16. listopada 2020. g., povodom kojeg je otvoren predmet broj M-107/20.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da Šandor Šipoš obnaša dužnost zamjenika općinskog načelnika Općine Draž u mandatu 2017.-2021., počevši od 26. svibnja 2017.g. te da je istu dužnost obnašao i u mandatu 2013.-2017. pa je stoga povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi da bi se u Općini Draž trebao provoditi projekt širenje socijalne mreže – uključivanje starijih osoba u društvo. Na mjesto koordinatora projekta namjerava se javiti kćer dužnosnika Šandora Šipoša te dužnosnik od Povjerenstva traži mišljenje bi li se povodom navedenog našao u situaciji sukoba interesa.

Na zahtjev Povjerenstva dužnosnik je dana 20. listopada 2020.g. dostavio dopunu svog zahtjeva za davanjem mišljenja u kojoj u bitnome navodi da je Općina Draž nositelj projekta širenje mreže u socijalnoj zajednici – faza 1 „Omogućimo socijalnu uključenost starijih osoba u Općini Draž – briga za kvalitetan život osoba starije životne dobi“. Prijavitelj i nositelj projekta je Općina Draž, a provoditelj je Demokratska zajednica Mađara Hrvatske udruga Batina. Projekt će se provoditi u prostorijama navedene udruge kroz 23 mjeseca, a u svrhu provedbe projekta zaposlit će se 5 osoba. Sve osobe, pa tako i koordinator projekta, bit će zaposlene na temelju provedenog javnog natječaja. Koordinator projekta bit će zaposlen kao službenik Općine Draž te će biti odgovoran za koordinaciju projektnih aktivnosti, financijsku provedbu projekta te podnošenje izvještaja. Dužnosnik nadalje detaljno navodi zadatke koordinatora projekta.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana

Člankom 4. stavkom 2. ZSSI-a propisano je da je član obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istog članka ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Slijedom navedenoga, kćer dužnosnika se, kao član njegove obitelji, smatra s dužnosnikom povezanom osobom u smislu članka 4. stavka 2. ZSSI-a.

Odredbama ZSSI-a nije propisana zabrana da se članovi obitelji dužnosnika zapošljavaju u tijelima javne vlasti u kojima dužnosnici obnašaju javnu dužnost. Povjerenstvo, međutim, ističe da se dužnosnici u obnašanju javnih dužnosti moraju pridržavati načela obnašanja javnih dužnosti propisanih člankom 5. ZSSI-a koja ih obvezuju na savjesno, odgovorno i nepristrano postupanje te očuvanje vlastite vjerodostojnosti, kao i očuvanje povjerenja građana u tijela javne vlasti. Istim člankom propisano je da dužnosnici ne smiju koristiti javnu dužnost radi postizanja probitka osobe koja je s njima povezana. Povjerenstvo stoga, sa svrhom postupanja u skladu s načelima obnašanja javnih dužnosti, upućuje dužnosnika Šandor Šipoša da se suzdrži od poduzimanja bilo kakvih aktivnosti vezanih za provedbu javnog natječaja na koji se namjerava javiti njegov kćer, odnosno da se izuzme od svakog, pa i posrednog oblika, sudjelovanja u postupku navedenog natječaja te od posrednog ili neposrednog utjecaja na donošenje odluke o izboru najboljeg kandidata te da istu okolnost objavi na mrežnoj stranici Općine.

Nadalje, u cilju osiguranja transparentnog postupanja, kao i zbog potrebe povećane kontrole nad postupkom provedbe predmetnog natječaja uslijed povezanosti dužnosnika s jednim od kandidata, Povjerenstvo upućuje dužnosnika Šandora Šipoša da o okolnosti da mu je kćer kandidat na raspisanom natječaju, obavijesti općinskog načelnika i članove Općinskog vijeća Općine Draž te da istu okolnost objavi na internetskim stranicama Općine.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Šandor Šipoš, elektronička dostava
2. Objava na internetskoj stranici Povjerenstva
3. Pismohrana